《乌龙岩》
清代·李云章

神龙不腾霄，恋此岩壑美。重冈掩幽邃，去郭才数里。

仄径缘鼪鼯，攀萝上寻咫。绀宫嵌虚崖，浓绿抱窗几。

炎暑到门尽，禅房气如水。风从山顶来，吹落高松子。

老僧寡酬答，趺坐苔壁倚。游神出冥漠，视客等糠秕。

惟有蝉鸟声，时时聒人耳。岩前碧潭净，倒影山翠洗。

抱珠睡何慵，投石下无底。秋田望甘泽，我欲鞭龙起。

作者简介：李云章，字子文，号寿君，大兴人。嘉庆戊寅举人，官抚宁教谕。有《咫闻斋诗集》。